### NN 114/2020 (19.10.2020.), Presuda Visokog upravnog suda Republike Hrvatske poslovni broj: Usoz-28/19-7 od 28. rujna 2020.

VISOKI UPRAVNI SUD REPUBLIKE HRVATSKE

2246

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, mr. sc. Inge Vezmar Barlek, Lidije Vukićević i Dijane Vidović, članica vijeća, uz sudjelovanje više sudske savjetnice Tatjane Ilić, zapisničarke, povodom inicijative D. Ž. i M. K. rođ. Ž., oboje iz S., i P. B. iz K. G., u postupku ocjene zakonitosti općeg akta, po službenoj dužnosti, na sjednici održanoj 28. rujna 2020.

presudio je

Ukidaju se odredbe tablice iz članka 1. Odluke o komunalnoj infrastrukturi i njenom pravnom statusu (Službeni glasnik Općine Smokvica, broj 13/18 i 14/18) koje glase:

»

|  |  |  |
| --- | --- | --- |
| Dječje igralište | 6806, 6805, 6804, \*281/1 k.o. Smokvica | javne zelene površine |
| Dječje igralište | 6818/1 k.o. Smokvica | javne zelene površine |

«.

Obrazloženje

Podnositelji su tužbom Upravnom sudu u Splitu osporili zakonitost Odluke o komunalnoj infrastrukturi i njenom pravnom statusu te izmjenu ove Odluke Općinskog vijeća Općine S.

Nakon što se Upravni sud u Splitu oglasio nenadležnim za odlučivanje o tužbi i predmet ustupio ovom Sudu, kao stvarno nadležnom, postupak ocjene zakonitosti ovog općeg akta je nastavljen pod gore naznačenim brojem sudskog upisnika.

U tužbi podnositelji prigovaraju da im je Odlukom o komunalnoj infrastrukturi i njenom pravnom statusu, klasa: 021-05/18-01/11, urbroj: 2138-04-18-11-6 od 29. studenoga 2018. g. (Službeni glasnik Općine Smokvica, broj 13/18) i Odlukom o izmjeni Odluke o komunalnoj infrastrukturi i njenom pravnom statusu, klasa: 021-05/18-01/12, urbroj: 2138-04/18-12-15 od 20. prosinca 2018. g. (Službeni glasnik Općine Smokvica, broj 14/18) povrijeđeno pravo vlasništva jer se spomenutim Odlukama javnim dobrom proglašavaju čestice kojih su suvlasnici i koje su u zemljišnim knjigama upisane kao poljoprivredne kulture (vrtal i košara). Iz Odluka proizlazi da se radi o dječjem igralištu – zelenoj površini, iako je iz fotografija, koje su priložili, vidljivo da se radi o potpuno izgrađenom (betoniranom) dječjem igralištu koje nema pripadajuću opremu, što je, po mišljenju podnositelja bitno da bi se smatrala komunalnom infrastrukturom. Ujedno ističu da se iz preklopa katastarskog plana sa snimkom DOF-a vidi da čestice u suvlasništvu tužitelja i to k.č.br. 6806 i \*281/1 k.o. S. uopće nisu pod dječjim igralištem koje se nalazi na k.č.br. 6805 i 6004 k.o. S.

Zbog svega navedenog predlažu da se kao nezakonita ukine Odluka o komunalnoj infrastrukturi i njenom pravnom statusu i njezina izmjena (Službeni glasnik Općine Smokvica, broj 13/18 i 14/18).

U svojem Očitovanju Općina S. smatra Odluku zakonitom, u skladu sa Statutom Općine i donesenom sukladno Poslovniku o radu Općinskog vijeća Općine S.

Predlagatelji nisu dostavili pojedinačnu odluku utemeljenu na predmetnom općem aktu pa je Sud sadržaj tužbe upućene Upravnom sudu u Splitu uzeo u razmatranje kao obavijest građana u smislu članka 83. stavka 2. Zakona o upravnim sporovima (»Narodne novine« 20/10., 143/12., 152/14., 94/16. – odluka Ustavnog suda Republike Hrvatske i 29/17.; u daljnjem tekstu: ZUS).

Osporena Odluka o komunalnoj infrastrukturi i njenom pravnom statusu (Službeni glasnik Općine Smokvica, broj 13/18 i 14/18) glasi:

»ODLUKA

o komunalnoj infrastrukturi Općine Smokvica i njezinom pravnom statusu

Članak 1.

Komunalna infrastruktura navedena u sljedećoj tablici proglašava se javnim dobrom u općoj uporabi:

|  |  |  |
| --- | --- | --- |
| Naziv i opis | Zemljišnoknjižne oznake ( k.č.br.) | Vrsta komunalne infrastrukture |
| Groblje | 3241/2, 3241/3, 3242, 8621,  8575/1 k.o. Smokvica | groblja i krematoriji |
| Odlagalište otpada  »Ugrinovica« | 4010/7, 4009/4, 4004/2,  4002/3, 4002/4, 4003/4,  4003/5 k.o. Smokvica | građevine za zbrinjavanje otpada |
| Dječje igralište | 6806, 6805, 6804, \*281/1 k.o. Smokvica | javne zelene površine |
| Dječje igralište | 6818/1 k.o. Smokvica | javne zelene površine |

Članak 2.

Nalaže se Općinskom sudu u Dubrovniku – Stalnoj službi u Korčuli upis komunalne infrastruktura navedena u članku 1. ove Odluke kao javno dobro u općoj uporabi u neotuđivom vlasništvu Općine Smokvica.

Članak 3.

Ova odluka stupa na snagu osmog dana od dana objave u Službenom glasniku Općine Smokvica.«.

Iz podataka zemljišne knjige za z.k.ul. 664, k.o. S. vidljivo je da je upis vlasništva Općine S. na česticama k.č.br.6806 i čest. zgr.\*281/1 izvršen, a suvlasnicima upisanim na ovim česticama u z.k.ul. 2895 i 2898 k.o. S. su u tim z.k.ul. čestice ispisane, pozivom na predmetne Odluke Općinskog vijeća Općine S.

Odluka o komunalnoj infrastrukturi i njenom pravnom statusu, klasa: 021-05/18-01/11, urbroj: 2138-04-18-11-6 od 29. studenoga 2018. g. (Službeni glasnik Općine Smokvica, broj 13/18) i Odluka o izmjeni Odluke o komunalnoj infrastrukturi i njenom pravnom statusu, klasa: 021-05/18-01/12, urbroj: 2138-04/18-12-15 od 20. prosinca 2018. (Službeni glasnik Općine Smokvica, broj 14/18), sadržajno čine jednu odluku jer se izmjenom Odluke, klasa: 021-05/18-01/12, urbroj: 2138-04/18-12-15 od 20. prosinca 2018. u prvotnoj Odluci o komunalnoj infrastrukturi i njenom pravnom statusu, klasa: 021-05/18-01/11, urbroj: 2138-04-18-11-6 od 29. studenoga 2018., u tablici članka 1., u rubrici: Dječje Igralište, Odlukom od 20. prosinca 2018., samo dodaje oznaka još jedne nekretnine i to: čest. zgr. \*281/1 k.o. S.

Odluka o komunalnoj infrastrukturi i njenom pravnom statusu (Službeni glasnik Općine Smokvica, broj 13/18 i 14/18, u daljnjem tekstu: Odluka) donesena je temeljem članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 129/05, 109/07, 36/09, 125/08, 36/09, 150/11, 144/12, 19/13, 137/15, 123/17, dalje: ZoLPRS), članka 59. i 62. stavka 1. Zakona o komunalnom gospodarstvu (»Narodne novine«, broj 68/18, dalje: ZKG) i članka 31. Statuta Općine Smokvica (Službeni glasnik Općine Smokvica broj: 3/09., 22/13. 6/18.) na 11. i 12. sjednici Općinskog vijeća Općine S.

Prema odredbi članka 35. stavka 1. točke 2. ZoLPRS-a predstavničko tijelo jedinice lokalne samouprave ovlašteno je uređivati pitanja iz vlastitog samoupravnog djelokruga.

Sukladno odredbama članka 59. ZKG-a komunalnu infrastrukturu čine, između ostalih, građevine i uređaji javne namjene, a osim u ovom članku navedenih građevina, predstavničko tijelo jedinice lokalne samouprave može odlukom odrediti i druge građevine komunalne infrastrukture, ako služe za obavljanje komunalne djelatnosti.

Građevine i uređaji javne namjene su prema pojmovniku iz članka 60. ZKG-a: nadstrešnice na stajalištima javnog prometa, javni zdenci, vodoskoci, fontane, javni zahodi, javni satovi, ploče s planom naselja, oznake kulturnih dobara, zaštićenih dijelova prirode i sadržaja turističke namjene, spomenici i skulpture te druge građevine, uređaji i predmeti javne namjene lokalnog značaja.

Komunalne djelatnosti se dijele na djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti (u daljnjem tekstu: komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području jedinice lokalne samouprave (u daljnjem tekstu: uslužne komunalne djelatnosti).

Komunalne djelatnosti kojima se osigurava održavanje komunalne infrastrukture su:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja i krematorija unutar groblja

7. održavanje čistoće javnih površina

8. održavanje javne rasvjete.

Druga vrsta komunalnih djelatnosti su uslužne djelatnosti i to 1. usluge parkiranja na uređenim javnim površinama i u javnim garažama, 2. usluge javnih tržnica na malo, 3. usluge ukopa i kremiranje pokojnika u krematoriju unutar groblja, 4. komunalni linijski prijevoz putnika, 5. obavljanje dimnjačarskih poslova.

Nije sporno da je zakonom određeno da je komunalna infrastruktura javno dobro u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost i da je temeljem članka 62. ZKG predstavničkom tijelu jedinice lokalne ili područne samouprave dana ovlast da svojom odlukom proglasi komunalnu infrastrukturu i naredi upis svojeg vlasništva nad objektom takve odluke, ali da bi predstavničko tijelo jedinice lokalne ili područne samouprave bilo ovlašteno proglasiti neku nekretninu javnim dobrom ona mora biti jedna od građevina komunalne infrastrukture, vezana za komunalne djelatnosti.

Dječje igralište je svakako građevina javne namjene i na takvu se građevinu odnosi komunalna djelatnost održavanja građevina javne namjene pa je predstavničko tijelo bilo ovlašteno proglasiti zemljište na kojem se dječje igralište nalazi komunalnom infrastrukturom.

Međutim, iako odredbe ZKG-a ne propisuju postupke, koji prethode točnom određivanju predmeta budućeg proglašenja komunalnom infrastrukturom, kad se radi o građevinama javne namjene izgrađene na privatnom zemljištu, po ocjeni ovog Suda, neophodno je provesti postupak upisa ovlaštenika i promjene podataka u katastru, u pogledu oblika i veličine zemljišta na kojem se takva građevina nalazi, kao i upisa promjene podataka o uporabi tog zemljišta, kako to nalažu odredbe članaka 64., 65. i 66. Zakona o državnoj izmjeri i katastru nekretnina (»Narodne novine«, broj 112/18) te ujedno obeštetiti vlasnika za gubitak prava vlasništva.

Ni iz očitovanja donositelja predmetne odluke, a niti iz dokaza priloženih uz zahtjev ne može se razabrati na koji način i na temelju kojih dokaza su, u Odluci, navedene čestice dječjeg igrališta upravo one čestice na kojima se prostire ova građevina javne namjene, tim više što iz preklopa katastarskog plana s fotografijom DOF-a, priloženih spisu, proizlazi da nema preklapanja površine dječjeg igrališta s česticama zemljišta u suvlasništvu podnositelja.

Slijedom navedenog, primjenom odredbe članka 86. stavka 3. ZUS-a, odlučeno je kao u izreci ove presude.

Poslovni broj: Usoz-28/19-7

Zagreb, 28. rujna 2020.

Predsjednica vijeća
 Senka Orlić-Zaninović, v. r.